Document ID: 32014R1148

REGULAMENTUL (UE) NR. 1148/2014 AL COMISIEI
din 28 octombrie 2014
de modificare a anexelor II, VII, VIII, IX și X la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
întrucât:
(1)
Regulamentul (CE) nr. 999/2001 stabilește unele reglementări pentru prevenirea, controlul și eradicarea encefalopatiilor spongiforme transmisibile (EST) la bovine, ovine și caprine. El se aplică producției și introducerii pe piață a animalelor vii și a produselor de origine animală și, în anumite cazuri specifice, exportului acestora.
(2)
Anexa II la Regulamentul (CE) nr. 999/2001 stabilește reguli referitoare la stabilirea statutului privind encefalopatia spongiformă bovină (ESB) al statelor membre, al țărilor terțe sau al regiunilor acestora. Aceste reguli se bazează pe standardul internațional stabilit de Organizația Mondială pentru Sănătatea Animalelor (OIE) în Codul sanitar pentru animale terestre (denumit în continuare „codul”). În capitolul referitor la ESB din versiunea din 2013 a codului, sintagma „evaluare a propagării” a fost înlocuită cu sintagma „evaluare a riscului de introducere”, iar tabelul conținând punctele țintă pentru țări sau regiuni a fost modificat în mod semnificativ, pentru a răspunde mai bine necesităților țărilor cu o populație de bovine mică sau foarte mică. Aceste modificări ar trebui să se reflecte în anexa II.
(3)
În anexa VII la Regulamentul (CE) nr. 999/2001 capitolul B, punctul 2.2.1 se referă la metodele și la protocoalele stabilite în anexa X. Formularea acestui punct ar trebui modificată pentru a reflecta modificările aduse anexei X prin prezentul act.
(4)
În anexa VIII la Regulamentul (CE) nr. 999/2001, în capitolul A se stabilesc regulile care reglementează schimburile comerciale de animale vii, de material seminal și de embrioni în interiorul Uniunii, inclusiv scutirea embrionilor homozigoți ARR proveniți de la ovine de orice alte cerințe referitoare la scrapia clasică aplicabile acestor schimburi. La 24 ianuarie 2013, Autoritatea Europeană pentru Siguranța Alimentară (EFSA) a adoptat un aviz științific privind riscul transmiterii scrapiei clasice prin transferul de embrioni obținuți in vivo la ovine (2), în care a concluzionat că riscul de transmitere a scrapiei clasice prin implantarea de embrioni homozigoți sau heterozigoți ARR proveniți de la ovine ar putea fi considerat neglijabil, cu condiția ca recomandările și procedurile OIE referitoare la transferul de embrioni să fie respectate. Prin urmare, dispozițiile relevante din anexa VIII ar trebui modificate pentru a scuti, de asemenea, schimburile comerciale din interiorul Uniunii cu embrioni heterozigoți ARR proveniți de la ovine de orice alte cerințe referitoare la scrapia clasică.
(5)
În anumite versiuni lingvistice din Regulamentul (CE) nr. 999/2001 există o incoerență terminologică în anexa VIII la regulamentul capitolul A secțiunea A, respectiv între punctele 1.2 și 1.3 și restul textului. Pentru a păstra coerența, ar trebui să se utilizeze același termen în versiunile lingvistice în cauză.
(6)
Anexa VIII la Regulamentul (CE) nr. 999/2001 capitolul A secțiunea A punctul 2 stabilește regulile care reglementează aprobarea statutului de stat membru sau de zonă a unui stat membru care prezintă un risc neglijabil de scrapie clasică. La 4 iulie 2013, autoritățile din Austria au prezentat Comisiei documentele justificative corespunzătoare. Având în vedere rezultatul favorabil al evaluării acestei cereri de către Comisie, Austria ar trebui să fie inclusă în lista statelor membre care prezintă un risc neglijabil de scrapie clasică.
(7)
Anexa VIII la Regulamentul (CE) nr. 999/2001 capitolul A secțiunea A punctul 3.2 enumeră statele membre ale căror programe naționale de control al scrapiei clasice au fost aprobate. Având în vedere că Austria trebuie să fie inclusă în lista statelor membre care prezintă un risc neglijabil de scrapie clasică, ea ar trebui să fie în același timp eliminată din lista statelor membre cu un program național aprobat de control al scrapiei clasice, întrucât acest statut oferă garanții superioare celor oferite în cadrul programului de control.
(8)
Anexa IX la Regulamentul (CE) nr. 999/2001 capitolul H stabilește reguli privind importul în Uniune de material seminal și de embrioni proveniți de la ovine și caprine. Aceste reguli privind importul ar trebui să fie actualizate pentru a reflecta modificările aduse anexei VIII prin prezentul act.
(9)
Anexa X la Regulamentul (CE) nr. 999/2001 stabilește metodele de analiză aplicabile testării pentru depistarea EST la bovine, ovine și caprine. Această anexă ar trebui să fie revizuită pentru a actualiza informațiile referitoare la laboratoarele desemnate, pentru a adapta trimiterile la diferitele orientări, pentru a armoniza anumiți termeni tehnici și pentru a clarifica procedura referitoare la testarea de diferențiere a cazurilor pozitive de EST la ovine și caprine, în conformitate cu cele mai recente cunoștințe științifice și cu practicile aflate în vigoare în Uniune.
(10)
Anexa X la Regulamentul (CE) nr. 999/2001 capitolul C punctul 4 stabilește liste cu testele rapide autorizate pentru monitorizarea EST la bovine, ovine și caprine. La 18 septembrie 2013, laboratoarele IDEXX au solicitat schimbarea denumirii testului „IDEXX HerdChek BSE-Scrapie Antigen Test Kit, EIA” în „HerdChek BSE-Scrapie Antigen (IDEXX Laboratories)”. La 2 mai 2013, laboratorul de referință al Uniunii Europene pentru EST a aprobat noul prospect referitor la acest test. În plus, la 6 decembrie 2013, grupul Enfer a declarat că a întrerupt producția setului pentru diagnostic „Enfer Version 3 TSE” și a solicitat eliminarea acestuia din lista testelor rapide autorizate pentru monitorizarea ESB la bovine. Prin urmare, listele care figurează în anexa X capitolul C punctul 4 ar trebui adaptate în consecință.
(11)
Pentru a oferi statelor membre suficient timp pentru alinierea procedurilor de certificare referitoare la scrapie pentru embrionii proveniți de la ovine, anumite modificări introduse prin prezentul regulament ar trebui să se aplice de la 1 ianuarie 2015.
(12)
Prin urmare, Regulamentul (CE) nr. 999/2001 ar trebui modificat în consecință.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II, VII, VIII, IX și X la Regulamentul (CE) nr. 999/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Literele (a), (b) și (e) de la punctele 3 și 4 din anexă se aplică de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 octombrie 2014.

Labels: 3
6